nuq bop bom: wa'vatlh wa'maH jav: jabbI'ID\nwa'vatlh wa'maH jav: jabbI'ID\n“HIja',” SIbI' jatlh 'avwI'. “HItlhej.” pa'HomDaq Dev 'avwI'. pa' QumwI' cham tu'lu'. jatlh 'avwI', “naDev QInlIj yIqon. ngoq Dalo' net chaw'. DalabrupDI' qawHaqDaq yIpol 'ej Quv yIqon. tugh lI' QumpIn. vay' pav DalabnIS 'e' pIH ra'wI'ma'. chobDaq qaloSlI'.” mej 'avwI'. vay' pav lab vajar 'e' loSmo' qImyal Sa' Dajqu' ghu'. 'avwI' ghuHmoHta' je! qImyalvaD jatlhDI' vajar pagh pegh, nepbe' 'a pegh pIHlaw'taH qImyal.\njIH tlhopDaq ba'choH vajar 'ej jatlh'eghrupmoH. qonwI' chu'. jatlhchoH. 'ungya tennuSvaD *Dugh* Qugh DelchoH. HanDogh, weHwI'pu', 'ungya ta' je DeltaH. yoHmo' 'ungya *Dugh* toDta' 'a 'ungya lutoDlaHbe'. 'ungya Heghbat DelchoHDI' taj much vajar 'ej tlhay cha'. HeghDaj batlh 'olpu' Qel je. cheghlaHbe'mo' tey' 'e' pay vajar. HemlaHbej qorDu'Daj 'a ghaytan 'IQ je. taj SeQ ngeH 'e' lay' vajar. Duj Dotlh DelmeH jatlh, “*Dugh* lutI' wo' jonwI'pu' 'e' vItul.” vanmeH jatlh “wo' wItoy'.” mu'tlheghvetlh maSlaw' qImyal vaj jabbI'ID jIHDI' chaq belmoH. pagh ngoq lo'. Heghvetlh HemlaH wo' naQ. HoD 'utlh Quv qonDI' vajar, pa' mej. loSlI'bogh 'avwI'vaD jatlh, “pItlh.”\nSojpa'Daq vajar Dor 'avwI'. tInqu' pa' 'ej chuSqu'. pa' cha'vatlh tlhInganpu' lutu'lu' 'ej nay'na' SoptaH. ngopDaq Ha'DIbaH ghoQqu', qagh, pIpyuS pach je leghlaH 'ej qeyvaq Ha'DIbaH larghlaH. pa'Daq cha'maH cha' raS tIq lutu'lu' 'ej Hoch raSDaq ba'taH HIp tuQtaHbogh tlhIngan SuvwI'pu'. Soj SuqmeH jengva' woH 'ej tebwI'pu' chol. Qaj tlhuQ, qagh, ghab 'ay' je tlhap vajar. ghab ngu'laHchu'be' 'ach 'oHDaq ratlhmo' ghISDenHey ghaytan lung Segh 'oH. 'oHDaq chanDoq lIch tebwI'. jengva' buy' qengtaHvIS, Hota'ro' pong Qoy. pa' 'elpu' Hota'ro'. DujvamDaq toy'pu'mo' lughov 'op nuv. luparHa'law'. paw' 'op. “Dujvetlh chu' DaparHa''a'?” jatlh vay'. jang Hota'ro' 'ach QoylaHbe' vajar.